b'\n_START_ARTICLE_\nJanez Mihael \xc5\xbdagar\n_START_SECTION_\n\xc5\xbdivljenjepis\n_START_PARAGRAPH_\nZelo pomembno za \xc5\xbdagarja je, da je imel te\xc5\xbeko mladost. Zgodaj je izgubil mamo, o\xc4\x8de pa ga ni razumel. Opismenil se je \xc5\xa1ele s \xc5\xa1esnajstimi leti. Zaradi pomanjkanja se je te\xc5\xbeko prebijal skozi \xc5\xa1tudentska leta. Bil je bera\xc5\xa1ki \xc5\xa1tudent v Kri\xc5\xbeevcih in v Zagrebu in Gradcu._NEWLINE_\xc5\xbdagar je diplomiral iz medicine leta 1762 na dunajski univerzi. Vodilni zdravnik v cesarstvu Gerard van Swieten mu je nasprotoval \xc5\xbee med \xc5\xa1tudijem in nato vse svoje \xc5\xbeivljenje. Vendar je \xc5\xbdagar uspe\xc5\xa1no branil svojo disertacijo o zdravilni rastlini krvenki, ki jo je ves \xc4\x8das dr\xc5\xbeal v rokah. Po kon\xc4\x8danem \xc5\xa1tudiju se je zaposlil kot okro\xc5\xbeni zdravnik v Jihlavi na Moravskem, potem pa je \xc5\xbeivel kot zasebni znanstvenik v Pragi. Poleg humane medicine ga je \xc5\xa1e posebej zanimala biologija, \xc5\xa1e zlasti botanika v povezavi z zdravstvom, pa tudi veterinarstvo._NEWLINE_\xc5\xbdagar je objavil 13 samostojnih knjig. Njegovo najpomembnej\xc5\xa1e delo je Systema morborum symptomaticum (Simptomatski nozolo\xc5\xa1ki sistem za klasifikacijo in nomenklaturo bolezni). Z delom, ki je na Dunaju iz\xc5\xa1lo trikrat (1771 kot shematski prikaz), 1776 in 1783 kot priro\xc4\x8dnik, se je uvrstil med \xc5\xa1et vodilnih nozologov 18. stoletja. \xc5\xbdagar je \xc5\xbee tri desetletja pred za\xc4\x8detkom ceplenja proti \xc4\x8drnim kozam, ki ga je uvedel Edward Jenner tudi sam posku\xc5\xa1al z variolizacijao._NEWLINE_Pomembne pa so tudi njegove poljudnoznanstvene razprave s podro\xc4\x8dja veterine. V delih je obravnaval predvsem probleme o raz\xc5\xa1irjenosti ku\xc5\xbenih in parazitskih boleznih pri \xc5\xbeivalih. Posamezne razprave so vezane na njegov rojstni kraj in je v njih veliko etnolo\xc5\xa1kega gradiva._NEWLINE_Prvi je opisal umetno dihanje po metodi usta na usta pri o\xc5\xbeivljanju utopljencev. Zavzemal se je za zdravo prehrano in se boril proti slabim razvadam._NEWLINE_\xc5\xbdagar je postal leta 1775 \xc4\x8dlan nem\xc5\xa1ke akademije raziskovalcev narave Academia nature curiosorum, leta 1776 pa mu je bil podeljen plemi\xc5\xa1ki naslov Nobilis de Sagar in s temu tudi lastni grb z vrisano srebrno ka\xc4\x8do z zlato krono n glavi.'